भारतीय संस्कृति में संयुक्त परिवार की परम्परा अनादि काल से चली आ रही है। अगर यह कहा जाए कि संयुक्त परिवार का अस्तित्व सृष्टि के आरंभ से ही रहा है तो कोई अनुचित न होगा। व्यक्ति, परिवार तथा समाज- सब एक-दूसरे से जुड़े हुए हैं और जन्म से लेकर मृत्युपर्यन्त एक-दूसरे पर निर्भर रहते हैं। वैसे भी प्रत्येक जीव का संबंध् अनादि काल से एक-दूसरे के साथ सदैव रहा है। किसी भी जीव को जन्म लेने का स्थान ढूँढ़ना नहीं पड़ता, बल्कि माता, पिता, भाई तथा बहन का सम्बन्ध कर्मानुसार स्वयमेव निर्मित हो जाता है। पति-पत्नी का संबंध भी पूर्वनिर्धारित तथा निश्चित है, परिणामतः वैसा ही निमित्त पाकर सामाजिक परम्परा के अनुसार वे एक-दूसरे के जीवन साथी बन जाते हैं। व्यक्ति तथा परिवार समाज के अंग हैं, सामाजिक व्यवस्था के अन्तर्गत जीवन-निर्वाह करना सबके लिये हितकारी होता है।